Šeliga, Juraj, podpredseda NR SR (2021-02-05):
Ďakujem pekne, pán predseda. Vážený pán minister, pán spravodajca, dámy a páni, možno to bude pre niekoho prekvapivé, že vystupujem k tejto téme. To meritum, samozrejme, ja som si ten zákon prečítal, ale chcem vystúpiť ako, poviem to úplne na rovinu, zástupca, ako to povedať, tridsiatnikov, niektorí hovoríte, tých mládežníkov, ktorí sú v politike. A chcem veľmi privítať tento návrh zákona. Nie preto, že ho považujem za populistický alebo že by som mal chuť z toho vytĺkať nejaké politické body, ale preto, že sa mi to zdá, že toto je systémová vec, ktorá rieši sociálny problém. Rieši ho iným spôsobom, ako ho riešili minulé vládne koalície. A vedzte, že to iste nebolo ľahké rokovanie medzi ministerstvom, medzi ostatnými stranami. Každý má trošku iný aspekt pohľadu alebo uhol pohľadu na ten, na ten, na tie sociálne veci a na lieky, ale jednoducho je tu návrh, ktorý pomáha generácii, ktorej sme podľa mňa dlžníkmi. Ja si pamätám a poviem to úplne otvorene a vy si to pamätáte iste tiež, svojich starých rodičov, moju babku, ako každý mesiac počítala dôchodok, že či jej vyjde alebo nevyjde na lieky. Samozrejme, že jej rodina pomáha, ale sú ľudia, ktorí sú sami na sklonku svojho života a naozaj každé euro je dobré. Tým, že tento návrh zákona je podľa mňa nastavený systémovo, že aj to, akým spôsobom je tam vymedzená tá kategorizácia liekov, akým spôsobom majú prístup k tomu, je to podľa mňa dobré, systémové a zároveň sociálne riešenie. Som sa pýtal, samozrejme, že koľko to bude mať dopad na štátny rozpočet, lebo veď je to o peniazoch, ktoré ľudia platia na daniach. Tu hovoríme kumulatívne o sume približne 40 mil. eur. Áno, nie je to málo peňazí, ale ak štát chce robiť systémovú sociálnu politiku, podľa mňa toto je jedna z kategórií, na ktorú netreba zabúdať. A som rád, že na ňu nezabúdame a že pán minister Krajčí s týmto prichádza, samozrejme, v spolupráci s koalíciou, kde to SME RODINA, to hovorím úplne otvorene, najviac presadzovalo a ponúka takúto pomocnú ruku ľuďom, ktorí, ktorým sme vďační nielen za výchovu, za pomoc a podobne, o tom by som tu mohol hodiny rozprávať. A hovorím to úmyselne, úmyselne som aj vystúpil preto, aby bol jasný ten kontrast. Kontrast medzi minulou vládou, ktorá síce dá megalomanské, v úvodzovkách, vlaky zadarmo, ktoré na druhej strane nemodernizuje, alebo ktorá dá obedy zadarmo, ale na druhej strane nedovybaví tie jedálne. A takto by som mohol pokračovať. Podľa mňa my sme povinní ako politici, ale aj ako spoločnosť, a teraz sa hrdo hlásim k tomu, že som mladý človek, pamätať na dôchodcov, seniorov, na ľudí, ktorí sú už v jeseni života. A je dobré o tomto sa baviť ďalej a je dobré takýmto spôsobom pristupovať k sociálnej politike, ktorá je systémová. A ja viem, že tých návrhov z povahy veci, a, chvalabohu, že by ich bolo podstatne viac a že môžme ísť aj ďalej. Rovnako druhá kategória, na ktorú nesmieme zabúdať, sú mladé rodiny, ale o tom nie je táto rozprava. To sú podľa mňa dve kategórie, ktoré musia mať špeciálnu pozornosť. Ja som veľmi vďačný za tento návrh, samozrejme, má plnú podporu našej strany a ešte raz veľká vďaka špeciálne ministrovi Krajčímu za to, že tie všetky neľahké rokovania, že tie rôzne pohľady sa mu podarilo skĺbiť a že tu je výsledok. Toto je veľká vec pre túto koalíciu a podľa mňa aj pre ľudí. A bolo by nie úplne právom, keby to COVID celé ako keby zastrel a nevideli sme aj tento plus a posun k tomu. Ďakujem veľmi pekne za možnosť vystúpiť.